Komission asetus (EY) N:o 1508/2001, annettu 24 päivänä heinäkuuta 2001, ruokasipulien kaupan pitämiseen sovellettavista vaatimuksista ja asetuksen (ETY) N:o 2213/83 muuttamisesta



Virallinen lehti nro L 200 , 25/07/2001 s. 0014 - 0018



Komission asetus (EY) N:o 1508/2001, annettu 24 päivänä heinäkuuta 2001, ruokasipulien kaupan pitämiseen sovellettavista vaatimuksista ja asetuksen (ETY) N:o 2213/83 muuttamisesta EUROOPAN YHTEISÖJEN KOMISSIO, joka ottaa huomioon Euroopan yhteisön perustamissopimuksen, ottaa huomioon hedelmä- ja vihannesalan yhteisestä markkinajärjestelystä 28 päivänä lokakuuta 1996 annetun neuvoston asetuksen (EY) N:o 2200/96(1), sellaisena kuin se on viimeksi muutettuna komission asetuksella (EY) N:o 911/2001(2), ja erityisesti sen 2 artiklan 2 kohdan, sekä katsoo seuraavaa: (1) Sipulit kuuluvat asetuksen (EY) N:o 2200/96 liitteessä I mainittuihin tuotteisiin, joille on vahvistettava kaupan pitämisen vaatimukset. Ruokasipulien ja salaattisikurien laatuvaatimuksista 28 päivänä heinäkuuta 1983 annettua komission asetusta (ETY) N:o 2213/83(3), sellaisena kuin se on viimeksi muutettuna asetuksella (EY) N:o 2390/97(4), on muutettu useita kertoja, eikä se ole enää oikeudellisesti selkeä. (2) Ruokasipuleja koskeva sääntely olisi selvyyden vuoksi erotettava itsenäiseksi muista asetukseen (ETY) N:o 2213/83 sisältyvistä tuotteista. Kyseinen sääntely olisi sen vuoksi syytä laatia uudelleen ja kumota asetuksen (ETY) N:o 2213/83 liite I. Avoimuus maailmanmarkkinoilla edellyttää, että tätä varten otetaan huomioon Yhdistyneiden Kansakuntien Euroopan talouskomission helposti pilaantuvien tuotteiden laatuvaatimusten asettamista ja laadun kehittämistä käsittelevän työryhmän ruokasipuleille suosittamat vaatimukset. (3) Näiden vaatimusten soveltamisella olisi voitava poistaa markkinoilta laadultaan epätyydyttävät tuotteet, ohjata tuotantoa kuluttajien vaatimuksia tyydyttäväksi sekä helpottaa kauppasuhteita tasapuolisen kilpailun pohjalta ja auttaa näin parantamaan tuotannon kannattavuutta. (4) Näitä vaatimuksia sovelletaan kaikissa kaupan pitämisen vaiheissa. Tuotteiden pitkät kuljetusmatkat, pitkähkö varastointiaika ja tuotteiden erilaiset käsittelyt saattavat aiheuttaa niissä biologisesta kehitysasteesta ja pilaantumisherkkyydestä aiheutuvaa laadun heikentymistä. Tämä heikentyminen on syytä ottaa huomioon sovellettaessa vaatimuksia lähetysvaihetta seuraavissa kaupan pitämisen vaiheissa. (5) Tässä asetuksessa säädetyt toimenpiteet ovat tuoreiden hedelmien ja vihannesten hallintokomitean lausunnon mukaiset, ON ANTANUT TÄMÄN ASETUKSEN: 1 artikla CN-koodiin 0703 10 19 kuuluvien ruokasipulien kaupan pitämisen vaatimukset ovat liitteessä. Nämä vaatimukset koskevat kaikkia kaupan pitämisen vaiheita asetuksessa (EY) N:o 2200/96 säädetyin edellytyksin. Lähetysvaihetta seuraavien vaiheiden aikana tuotteissa voi kuitenkin esiintyä vaatimusten vastaisesti vähäistä tuoreuden ja nestejännityksen vähenemistä sekä vähäistä tuotteen biologisesta kehitysasteesta ja tietynasteisesta pilaantumisherkkyydestä aiheutuvaa laadun heikentymistä. 2 artikla Muutetaan asetus (ETY) N:o 2213/83 seuraavasti: 1) Poistetaan otsikosta sanat "ruokasipulien ja". 2) Korvataan 1 artiklan ensimmäinen kohta seuraavasti: "1. CN-koodiin 0705 21 00 kuuluvien salaattisikurien kaupan pitämisen vaatimukset ovat liitteessä." 3) Poistetaan liite I. 4) Korvataan liitteen II nimi seuraavasti: "Liite". 3 artikla Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. Sitä sovelletaan 1 päivästä tammikuuta 2002. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 24 päivänä heinäkuuta 2001. Komission puolesta Franz Fischler Komission jäsen (1) EYVL L 297, 21.11.1996, s. 1. (2) EYVL L 129, 11.5.2001, s. 3. (3) EYVL L 213, 4.8.1983, s. 13. (4) EYVL L 330, 2.12.1997, s. 12. LIITE RUOKASIPULEITA KOSKEVAT VAATIMUKSET I TUOTTEEN MÄÄRITELMÄ Nämä laatuvaatimukset koskevat lajin Allium cepa L. lajikkeiden ruokasipuleita, jotka on tarkoitettu myytäviksi kuluttajille sellaisenaan, lukuun ottamatta vihreitä sipuleita, joissa on kokonaiset varret, ja teolliseen jalostukseen tarkoitettuja sipuleita. II LAATUA KOSKEVAT SÄÄNNÖKSET Laatuvaatimusten tarkoituksena on määritellä kauppakunnostettujen ja pakattujen sipulien laatu. A Vähimmäisvaatimukset Kullekin luokalle annetut erityissäännökset ja sallitut poikkeamat huomioon ottaen sipulien on oltava kaikissa luokissa: - eheitä, - terveitä; tuotteita, joissa on mätää tai jotka ovat muuten pilaantuneet ravinnoksi kelpaamattomiksi, ei sallita, - puhtaita, lähes vailla näkyviä vieraita aineita, - vailla pakkasvaurioita, - käyttötarkoitukseensa riittävän kuivia (varastosipulien vähintään kahden uloimman kuoren ja varren on oltava täysin kuivia), - vailla onttoa ja sitkeätä vartta, - lähes vailla tuholaisia, - lähes vailla tuholaisten aiheuttamia vioittumia, - vailla epätavallista pintakosteutta, - vailla vierasta hajua ja/tai makua. Varren on lisäksi oltava kiertämällä tai siististi leikkaamalla katkaistu ja enintään 6 cm:n pituinen (letitettäviä sipuleita lukuun ottamatta). Sipulien kehitysasteen ja kunnon on oltava sellainen, että ne - kestävät kuljetuksen ja käsittelyn, ja - saapuvat tyydyttävässä kunnossa määräpaikkaan. B Luokitus Sipulit luokitellaan kahteen luokkaan seuraavasti: i) I luokka Tähän luokkaan luokiteltujen sipulien on oltava hyvälaatuisia. Niiden on oltava ominaisuuksiltaan lajikkeelle tyypillisiä. Sipulien on oltava: - kiinteitä ja tiiviitä, - itämättömiä (vailla ulospäin näkyviä versoja), - vailla tavallisuudesta poikkeavan kasvun aiheuttamia pullistumia, - lähes vailla juuritupsua. Ennen täydellistä kypsymistä korjatuilla sipuleilla juuritupsu kuitenkin sallitaan. Sipuleissa voi kuitenkin olla seuraavanlaisia vähäisiä vikoja edellyttäen, että viat eivät vaikuta tuotteen ulkonäköön, laatuun, säilyvyyteen ja pakkauksen ulkoasuun: - vähäinen muotovirhe, - vähäinen värivirhe, - vähäisiä laikkuja, jotka eivät millään tavoin haittaa sisintä, ohutta, maltoa suojaavaa kuorta (edellyttäen, että laikut eivät peitä yli viidesosaa sipulin pinnasta, - uloimpien kuorten pintahalkeamia tai osittaista puuttumista edellyttäen, että malto on suojattu. ii) II luokka Tähän luokkaan kuuluvat sipulit, joita ei voida luokitella I luokkaan mutta jotka täyttävät edellä määritellyt vähimmäisvaatimukset. Niiden on oltava riittävän kiinteitä. Niissä voi olla seuraavanlaisia virheitä, edellyttäen että niiden laatuun, säilyvyyteen tai ulkoasuun liittyvät olennaiset ominaispiirteet säilyvät muuttumattomina: - muotovirheitä, - värivirheitä, - ulospäin näkyvää alkavaa versomista (enintään 10 prosenttia sipulien lukumäärästä tai painosta myyntiyksikköä kohti), - hankaumia, - lieviä tuholaisten tai kasvitautien aiheuttamia jälkiä, - vähäisiä arpeutuneita halkeamia, - vähäisiä arpeutuneita pintavaurioita, jotka eivät huononna säilyvyyttä, - juuritupsu, - vähäisiä laikkuja, jotka eivät millään tavoin haittaa sisintä, ohutta, maltoa suojaavaa kuorta edellyttäen, että laikut eivät peitä yli puolta sipulin pinnasta, - uloimpien kuorten halkeamia tai osittaista puuttumista enintään kolmasosalla sipulin pinnasta edellyttäen, että malto ei ole vaurioitunut. III KOKOLUOKITTELUA KOSKEVAT SÄÄNNÖKSET Koko määritetään poikkileikkauksen suurimman halkaisijan mukaan. Samassa pakkauksessa olevan pienimmän ja suurimman sipulin halkaisijan välinen ero saa olla enintään: - 5 mm, kun pienimmän sipulin halkaisija on vähintään 10 mm mutta pienempi kuin 20 mm; sipuleilla, joiden halkaisija on vähintään 15 mm mutta pienempi kuin 25 mm, ero voi kuitenkin olla 10 mm, - 15 mm, kun pienimmän sipulin halkaisija on vähintään 20 mm mutta pienempi kuin 40 mm, - 20 mm, kun pienimmän sipulin halkaisija on vähintään 40 mm mutta pienempi kuin 70 mm, - 30 mm, kun pienimmän sipulin halkaisija on vähintään 70 mm. Halkaisijan on oltava vähintään 10 mm. IV SALLITTUJA POIKKEAMIA KOSKEVAT SÄÄNNÖKSET Kussakin pakkauksessa (tai kussakin erässä, kun on kyse irtotavarana tarjottavista tuotteista) sallitaan laatu- ja kokopoikkeamia tuotteissa, jotka eivät täytä kyseisen luokan vaatimuksia. A Sallitut laatupoikkeamat i) I luokka Lukumäärästä tai painosta 10 prosenttia voi olla sipuleita, jotka eivät vastaa tämän luokan vaatimuksia mutta jotka täyttävät II luokan vaatimukset tai jotka poikkeuksellisesti hyväksytään tämän luokan sallittujen poikkeamien rajoissa. ii) II luokka Lukumäärästä tai painosta 10 prosenttia voi olla sipuleita, jotka eivät vastaa tämän luokan vaatimuksia eivätkä vähimmäisvaatimuksia, lukuun ottamatta tuotteita, joissa on mätää tai jotka ovat muuten pilaantuneet kulutukseen kelpaamattomiksi. B Sallitut kokopoikkeamat Kaikissa luokissa: lukumäärästä tai painosta 10 prosenttia voi olla sipuleita, jotka eivät vastaa säädettyä kokoa mutta jotka ovat enintään 20 prosenttia tätä pienempiä tai suurempia. V PAKKAUKSEN ULKOASUA KOSKEVAT SÄÄNNÖKSET A Tasalaatuisuus Kunkin pakkauksen (tai kunkin erän, kun on kyse irtotavarana tarjottavista tuotteista) sisällön on oltava tasalaatuinen, ja kukin pakkaus saa sisältää ainoastaan samaa alkuperää, lajiketta, laatua ja kokoa olevia sipuleita. Pakkauksesta (tai erästä, kun on kyse irtotavarana tarjottavista tuotteista) näkyvän sisällön osan on edustettava koko sisältöä. B Pakkaaminen Sipulit on pakattava siten, että ne tulevat sopivalla tavalla suojatuiksi. Pakkauksen sisällä käytettävien materiaalien on oltava uusia, puhtaita ja sellaisia, ettei niistä aiheudu tuotteiden ulkoista eikä sisäistä pilaantumista. Kaupallisilla merkinnöillä varustettujen materiaalien, erityisesti paperien ja etikettien, käyttö on sallittua edellyttäen, että painatus ja kiinnitys tehdään myrkyttömällä painovärillä ja liimalla. Pakkauksissa ei saa olla mitään vieraita esineitä. C Ulkoasu Sipulit voidaan tarjota myytäviksi: - kerroksittain järjestettyinä, - irtotavarana pakkauksessa (myös kontissa), - irtotavarana kuljetettaessa kuljetusvälineessä, - letteinä: jotka on määritelty sipulien lukumäärän perusteella, jolloin leteissä on oltava vähintään kuusi sipulia (joiden varsi on täysin kuivunut), jotka on määritelty nettopainon perusteella. Letteinä tarjottaessa sipulilettien ominaisuuksien (sipulien lukumäärän tai nettopainon) on oltava samassa pakkauksessa yhdenmukaisia. VI MERKITSEMISTÄ KOSKEVAT SÄÄNNÖKSET Kunkin pakkauksen, vain kun sipulit tarjotaan pakkauksissa, samalla sivulla on oltava selvin, pysyvin ja pakkauksen ulkopuolelle näkyvin kirjaimin jäljempänä olevat merkinnät. Irtotavarana lähetettyjen sipulien (lastaus suoraan kuljetusvälineeseen) osalta merkintöjen on oltava kauppatavaran mukana seuraavassa asiakirjassa, jonka on oltava kiinnitettynä näkyvään paikkaan kuljetusvälineen sisällä. A Tunnistusmerkinnät Pakkaaja ja/tai lähettäjä: nimi ja osoite tai virallisesti annettu tai hyväksytty tunnus. Jos käytetään koodia (tunnusta), merkintä "pakkaaja" ja/tai "lähettäjä" (tai vastaava lyhenne) on kuitenkin merkittävä kyseisen koodin (tunnuksen) läheisyyteen. B Tuote "Sipuleita", jos sisältö ei ole näkyvissä. C Tuotteen alkuperä Alkuperämaa ja mahdollisesti tuotantoalue tai kansallinen, alueellinen tai paikallinen nimitys. D Kaupalliset tiedot - Luokka, - Kokoluokka vähimmäis- ja enimmäishalkaisijoin ilmaistuna, - Nettopaino. E Virallinen tarkastusmerkintä (vapaaehtoinen).